ฟุตบอลทีมชาตินอร์เวย์

ฟุตบอลทีมชาตินอร์เวย์ ( หรือแบบไม่ทางการว่า Landslaget) เป็นฟุตบอลทีมชาติจากประเทศนอร์เวย์ ภายใต้การดูแลของสมาพันธ์ฟุตบอลนอร์เวย์ หน่วยงานซึ่งมีหน้าที่กำกับดูแลฟุตบอลในประเทศนอร์เวย์ มีสนามเหย้าอยู่ในกรุงออสโล ผู้ฝึกสอนคนปัจจุบันคือสโตเล โซลบัคเคิน 

นอร์เวย์มีส่วนร่วมในการแข่งขันฟุตบอลโลกสามครั้ง (ค.ศ. 1938, 1994 และ 1998) และฟุตบอลชิงแชมป์แห่งชาติยุโรป 2000 นอร์เวย์เป็นเพียงหนึ่งในสี่ชาติที่มีสถิติการแข่งขันที่เหนือกว่าทีมชาติบราซิล รวมทั้งเป็นหนึ่งในสองชาติร่วมกับเซเนกัลที่ไม่เคยแพ้บราซิลด้วยผลงานชนะ 3 นัด และเสมอ 1 นัดที่พบกับบราซิล (กระชับมิตรในปี 1988, 1997 และ 2006) และรอบแบ่งกลุ่มฟุตบอลโลก 1998 อย่างไรก็ตาม นอร์เวย์ยังไม่สามารถทำผลงานในระดับสูงในการแข่งขันรายการใหญ่ และมักถูกมองเป็นทีมระดับกลางถึงระดับล่างของทวีปยุโรป พวกเขาล้มเหลวในการผ่านเข้าไปเล่นรอบสุดท้ายฟุตบอลโลกและฟุตบอลชิงแชมป์แห่งชาติยุโรปทุกครั้งตั้งแต่ ค.ศ. 2000 จนถึง ค.ศ. 2024 ก่อนจะกลับเข้าร่วมรายการสำคัญได้อีกครั้งหลังผ่านเข้ารอบสุดท้ายฟุตบอลโลก 2026

 ประวัติ 
ทีมฟุตบอลของนอร์เวย์มีผลงานในระดับชาติที่ด้อยกว่าชาติอื่นในสแกนดิเนเวียอย่างสวีเดน และเดนมาร์ก แต่พวกเขามียุคทองในช่วงทศวรรษ 1930 ด้วยการคว้าอันดับสามในโอลิมปิกฤดูร้อน 1936 ซึ่งพวกเขาเอาชนะเจ้าภาพอย่างเยอรมนีในการแข่งขัน พวกเขาผ่านเข้ารอบในฟุตบอลโลก 1938 เป็นครั้งแรกก่อนจะแพ้ทีมแชมป์ในครั้งนั้นอย่างอิตาลีในช่วงต่อเวลาพิเศษ 1–2 และนอร์เวย์ต้องรออีกกว่า 56 ปีในการลงแข่งขันฟุตบอลโลก

ภายหลังสงครามโลกครั้งที่สองจนถึงทศวรรษ 1980 นอร์เวย์ไม่มีสถานะเป็นทีมใหญ่หรือทีมที่ทำผลงานได้ดีในยุโรป พวกเขาไม่เคยผ่านเข้าไปเล่นในรายการใหญ่อย่างฟุตบอลโลกและฟุตบอลชิงแชมป์แห่งชาติยุโรปได้เลยในช่วงเวลานี้ และมักจบในอันดับเกือบท้าย ๆ ในการแข่งขันรอบแบ่งกลุ่มในรอบคัดเลือก อย่างไรก็ตาม พวกเขามีการแข่งขันสำคัญในหลายนัดที่เป็นที่จดจำ อาทิ การเอาชนะยูโกสลาเวียในปี 1965 ด้วยผลประตู 3–0 ซึ่งยูโกสลาเวียถือเป็นหนึ่งในทีมมหาอำนาจของวงการฟุตบอลยุโรปในยุคนั้น รวมถึงเอาชนะฝรั่งเศส 1–0 ในปี 1968 และชนะอังกฤษ 2–1 ในปี 1981 

นอร์เวย์มีช่วงเวลาที่ดีที่สุดระหว่าง ค.ศ. 1990 ถึง 1998 ภายใต้การฝึกสอนโดยเอกิล โอลเซน ซึ่งได้รับการยกย่องในฐานะตำนานของนอร์เวย์ พวกเขามีอันดับโลกสูงสุดที่อันดับ 2 ในปี 1993 การคุมทีมนัดแรกของโอลเซนคือการเอาชนะแคเมอรูนด้วยผลประตู 6–1 วันที่ 31 ตุลาคม ค.ศ. 1990 และนัดสุดท้ายคือการแพ้อิตาลี 0–1 ในรอบแบ่งกลุ่มรอบที่สองของฟุตบอลโลก 1998 นอร์เวย์ทำผลงานยอดเยี่ยมในรอบคัดเลือกฟุตบอลชิงแชมป์แห่งชาติยุโรป 1994 ด้วยการเป็นอันดับ 1 ในกลุ่ม เหนือแชมป์ยุโรปและรองแชมป์ฟุตบอลโลกหลายสมัยอย่างเนเธอร์แลนด์ รวมทั้งอดีตแชมป์โลกอย่างอังกฤษโดยนอร์เวย์เอาชนะทั้งสองทีมได้ในรอบนี้ อย่างไรก็ตาม นอร์เวย์ต้องตกรอบแบ่งกลุ่มฟุตบอลโลก 1994 มีผลงานคือชนะเม็กซิโก ตามด้วยการแพ้อิตาลีและเสมอไอร์แลนด์ พวกเขาตกรอบด้วยผลต่างประตูโดยทั้งสี่ทีมในกลุ่มมี 4 คะแนนเท่ากัน ต่อมา นอร์เวย์ตกรอบแรกในฟุตบอลโลก 1998 ด้วยการแพ้อิตาลีอีกครั้ง โดยผลงานรอบแบ่งกลุ่มคือการเสมอสองนัดกับโมร็อกโก และสกอตแลนด์ และชนะบราซิล 2–1 ซึ่งเป็นหนึ่งในการแข่งขันที่เป็นที่จดจำมากที่สุดมาถึงปัจจุบัน 
นีลส์ โยฮัน เซมบ์ รับตำแหน่งผู้ฝึกสอนต่อจากโอลเซน และพาทีมผ่านเข้ารอบฟุตบอลชิงแชมป์แห่งชาติยุโรป 2000 ซึ่งกลายเป็นการลงแข่งขันระดับเมเจอร์รายการสุดท้ายของนอร์เวย์มาถึงปัจจุบัน เซมบ์ลาออกเนื่องจากไม่สามารถพาทีมประสบความสำเร็จ และถูกแทนที่โดยออเก ฮาไรเด ภายใต้การฝึกสอนของฮาไรเด นอร์เวย์มีผลงานดีขึ้นจนเกือบจะได้เข้าไปเล่นฟุตบอลโลก 2006 และ ฟุตบอลชิงแชมป์แห่งชาติยุโรป 2008 ฮาไรเดลาออกในปลายปี 2008 หลังจากที่นอร์เวย์ไม่สามารถเอาชนะในการแข่งขันใดได้เลยตลอดปี เอกิล โอลเซนกลับมาคุมทีมอีกครั้ง และพ้นจากตำแหน่งในเดือนกันยายน ค.ศ. 2013 หลังจากที่นอร์เวย์แพ้ต่อสวิตเซอร์แลนด์ 0–1 และเหลือโอกาสในการผ่านเข้าไปเล่นฟุตบอลโลก 2014 ไม่มากนัก แพร์-มัทธิอัส เฮิกมู เข้ามารับช่วงต่อจนถึงปี 2016 

แม้จะยังพลาดการลงแข่งขันทัวร์นาเมนต์สำคัญติดต่อกันหลายปี แต่นอร์เวย์มีผลงานที่ดีขึ้นมากในช่วงทศวรรษ 2020 ด้วยการนำของกองหน้าตัวหลักอย่างอาลิง โฮลัน ซึ่งกลายเป็นผู้ทำประตูสูงสุดตลอดกาลของนอร์เวย์ในปัจจุบัน รวมถึงกัปตันทีมอย่างมัตติน เออเดอโกร์ ในการแข่งขันยูฟ่าเนชันส์ลีก ฤดูกาล 2024–25 ลีกบี นอร์เวย์ทำผลงานชนะ 4 จาก 6 นัดจบอันดับ 1 และได้เลื่อนชั้นสู่ลีกเอในฤดูกาล 2026–27 และทำผลงานยอดเยี่ยมต่อเนื่องในในฟุตบอลโลก 2026 รอบคัดเลือก โซนยุโรป – กลุ่มไอ โดยเอาชนะใน 6 นัดแรกรวมถึงการชนะมอลโดวา 11–1 ขึ้นเป็นทีมนำของกลุ่มและลงแข่งขัน 2 นัดสุดท้ายในเดือนพฤศจิกายน 2025 เพื่อตัดสินแชมป์กลุ่มกับอิตาลี นอร์เวย์ทำผลงานยอดเยี่ยมด้วยการชนะเอสโตเนียและอิตาลีด้วยผลประตู 4–1 ทั้งสองนัด ส่งผลให้นอร์เวย์ผ่านเข้าสู่ฟุตบอลโลก 2026 เป็นการกลับไปเข้าร่วมรายการเมเจอร์ครั้งแรกในรอบ 26 ปีนับตั้งแต่ ค.ศ. 2000 และกลับไปเล่นฟุตบอลโลกครั้งแรกในรอบกว่า 28 ปีนับตั้งแต่ฟุตบอลโลก 1998 โฮลันทำผลงานได้อย่างโดดเด่นด้วยการเป็นผู้ทำประตูสูงสุดในการแข่งขันรอบคัดเลือกครั้งนี้จำนวน 16 ประตู   

 อดีตผู้เล่นคนสำคัญ 
 ทอเร อังเดร โฟล
 เบรเด ฮังเกลันด์
 มอร์เตน กัมส์ท พีเดอร์เซ่น
 ยอห์น อาร์เน รีเซ่
 อูเลอ กึนนาร์ ซูลชาร์

 ดูเพิ่ม 
 ฟุตบอลหญิงทีมชาตินอร์เวย์
 ฟุตซอลทีมชาตินอร์เวย์

หมายเหตุ

 อ้างอิง 

 แหล่งข้อมูลอื่น 

Official website of The Norwegian Football Association (NFF)
Norway FIFA profile
Norway UEFA profile
RSSSF archive of results 1908–
RSSSF archive of most capped players and highest goalscorers
Complete list of Norwegian international players

นอร์เวย์
หมวดหมู่:ฟุตบอลในประเทศนอร์เวย์